Fetus in kliniekyskas glo ná drie dae eers aangemeldArgieffoto: http://www.jameschesley.com/ Die ontdekking van ŉ fetus en nageboorte in die yskas van ŉ Oos-Kaapse kliniek is oënskynlik eers drie dae later by die owerhede aangemeld. ŉ Senior personeellid by die kliniek het Vrydag vroegaand ŉ oproep van een van die personeellede ontvang dat die fetus in die yskas gevind is. Dit was saam met die nageboorte in plastiek toegedraai en in ŉ yskas geplaas wat gewoonlik gebruik word om nageboortes in te hou. Sers. Kaya Matola-Mvanyashe, polisiewoordvoerder, sê die verpleër het die vonds Maandagmiddag by die polisie aangemeld. Volgens Matola-Mvanyashe word slegs personeellede van die kliniek, wat swangerskapstoetse nagaan, in die stoorkamer waar die yskas gehou word, toegelaat. ’n Geregtelike doodsondersoek word gedoen. Niemand is nog in hegtenis geneem nie en die ondersoek duur voort.